Dié twee gesoek ná hulle uit hof ontsnap | Maroela Media
Dié twee gesoek ná hulle uit hof ontsnap
Mongezi Mcunukelwa. Foto: SAPD
Die polisie in Gauteng is steeds op soek na twee verhoorafwagtende gevangenes wat Woensdag uit die hooggeregshof in Johannesburg ontsnap het.
Kapt. Mavela Masondo, woordvoerder van die polisie, het gesê die twee het omstreeks 14:00 ontsnap. Volgens berigte het die polisie die hofgebou afgesper en enige beweging in en uit die hof verbied.
Volgens Masondo is die twee gevangenes wat ontsnap het as Mongezi Mcunukelwa (31) en Sbonelo Nkosingiphe Thwala (25) geïdentifiseer.
Mcunukelwa het in die hof verskyn op twee aanklagte van moord rakende 'n voorval in Katlehong in Julie 2017. Volgens berigte word hy egter met talle ander moorde verbind. Thwala het ook op twee aanklagte van moord verskyn in verband met 'n voorval in Jeppe in April vanjaar.
Sbonelo Nkosingiphe Thwala. Foto: SAPD
Volgens Masondo sal albei gevangenes ook op 'n bykomende klag van ontsnapping uit aanhouding tereg staan wanneer hulle weer in hegtenis geneem word.
Niemand is tydens die voorval beseer nie en die polisie het 'n span senior speurders aangestel om die verdagtes te probeer opspoor en die omstandighede rondom die ontsnapping te ondersoek.
Enigiemand met inligting oor waar die twee verdagtes hul moontlik bevind of wat inligting het wat met die ondersoek kan help, word versoek om hul naaste polisiestasie te kontak of Stop Misdaad te bel by 08600 10111.
Masondo het gesê die polisie kan moontlik 'n beloning uitloof vir inligting wat sal lei tot die inhegtenisneming van die verdagtes. "Die publiek word versoek om nie self die verdagtes te nader nie aangesien hulle as baie gevaarlik beskou word."
Eskom ontken sy krag gaan opraak
Twee vas ná veiligheidswag se skietdood
LOL · 8 maande gelede
Nou maar hoe gebeur so iets dan nou, en dit by die hooggeregshof. Ai ek kan maar net sit en lag vir hierdie spul wat afspeel.
Het so pas Groot Marico kruis en dwars per fiets gepatrolleer en die 2 is nie hier nie en my vriend in Sannieshof bevestig ook hulle is nie daar nie. Sorry julle moet maar elders gaan soek
Groot Marico is darm maar klein as jy per fiets, by elke liewe huis, wendy, bos, gebou kon kyk, en daai vriend van jou, sjoe jul is ysters!
Attie Koster · 8 maande gelede
Nee kyk selfs Binnelanders se ontsnapping was moeiliker as in werklikheid.
Leeutjie · 8 maande gelede
Ek is besig om met n oefenfiets Pretoria te deurkruis…tot dusver nog niks!!!
Dit wys weereens hoe korrup en bekwaam die SAPD is…skokkend!
Nadia · 8 maande gelede
@Attie koster – ek nou lekker gelag vir jou skuil naam "Feite" haha
Dis maklik … ontsnap net… maar niemand se is die polisie of tronkbewaarders verantwoordelik nie. Wonder wat kos so ontsnapping veral moord verdagtes
Lourie · 8 maande gelede
@Marlene, seker nie meer as R2-3000 nie. As n hit jou minder as R10 000 kos in die land, gaan n maklike ontsnapping jou nie veel terug sit nie.
Weet julle watse chaos is daar in die aan houding selle. Geen van die gevangenisse dra 'n naam kaart om sy nek nie. Jy roep 'n naam en hoop die regte ou antwoord.